1. ปัจจัยความเสี่ยง

1.  ความเสี่ยงจากต้นทุนวัสดุอุปกรณ์ที่ใช้ในการก่อสร้างสูงขึ้น

  จากภาวะเศรษฐกิจของประเทศที่เริ่มปรับตัวดีขึ้นในช่วงที่ผ่านมา
  เป็นผลทำให้มีความต้องการวัสดุอุปกรณ์ที่ใช้ในการก่อสร้างและงานวิศวกรรมไฟฟ้าและเครื่องกลเพิ่มขึ้น
  ส่งผลให้ราคาวัสดุอุปกรณ์ในการทำงานมีราคาสูงขึ้น
  ดังนั้นบริษัทจึงอาจมีความเสี่ยงจากการปรับตัวสูงขึ้น
  ของราคาวัสดุอุปกรณ์ในการก่อสร้างภายหลังจากที่บริษัทได้รับงานโครงการแล้ว
  ซึ่งจะส่งผลกระทบต่อต้นทุนการผลิตและกำไรของบริษัท
  อย่างไรก็ตามบริษัทมีการทำข้อตกลงกับผู้จำหน่ายวัสดุอุปกรณ์ว่าจะซื้อขายวัสดุอุปกรณ์ในราคาและระยะเวลาที่ตกลงกันหากบริษัทได้รับเลือกให้ดำเนินงาน
  ทั้งนี้เพื่อให้บริษัทสามารถควบคุมต้นทุนได้อย่างมีประสิทธิภาพ
  นอกจากนี้บริษัทมีการลดความเสี่ยงดังกล่าวจากนโยบายการบริหารงานอย่างเป็นระบบ
  การควบคุมต้นทุนวัสดุอุปกรณ์ให้ได้ตามราคาที่ตรวจสอบและทำข้อตกลงไว้
  ดังนั้นจึงทำให้บริษัทสามารถลดความเสี่ยงจากต้นทุนวัสดุอุปกรณ์ก่อสร้างที่สูงขึ้นได้

2.  ความเสี่ยงจากการแข่งขันที่สูงขึ้น

  ในช่วงที่ผ่านมา
  ภาคอุตสาหกรรมก่อสร้างและงานวิศวกรรมไฟฟ้าและเครื่องกลมีการแข่งขันที่สูงขึ้น
  จากการเพิ่มขึ้นของจำนวนบริษัทรับเหมาก่อสร้างตามปริมาณงานที่เพิ่มขึ้นจากโครงการก่อสร้างขนาดใหญ่ของรัฐบาล
  รวมถึงการฟื้นตัวของภาคธุรกิจอสังหาริมทรัพย์
  ทั้งนี้การเพิ่มขึ้นดังกล่าวส่งผลให้ในปัจจุบันมีการแข่งขันประมูลงานสูงขึ้นกว่าเดิม
  ทำให้ผู้รับเหมาบางรายอาจลดราคามูลค่างานลงเพื่อให้ชนะประมูล
  การแข่งขันดังกล่าวอาจทำให้กำไรขั้นต้นของบริษัทลดลง
  อย่างไรก็ตามบริษัทมีการลดความเสี่ยงดังกล่าวโดยการเลือกประมูลงานที่บริษัทมีความชำนาญเพื่อให้ได้กำไรขั้นต้นในอัตราที่เหมาะสม
  นอกจากนี้จากการที่บริษัทได้เข้าดำเนินงานก่อสร้างและงานวิศวกรรมไฟฟ้าและเครื่องกลในหลายโครงการช่วงที่ผ่านมา
  ทำให้บริษัทได้รับความเชื่อถือจากทั้งบริษัทวิศวกรที่ปรึกษารวมถึงเจ้าของโครงการต่างๆซึ่งเห็นถึงศักยภาพและคุณภาพงานของบริษัท
  จึงเสนอให้บริษัทได้เข้าร่วมประมูลงานในโครงการใหม่ๆ เสมอ

3.  ความเสี่ยงจากความล่าช้าของโครงการก่อสร้าง

  ความล่าช้าของโครงการอาจเกิดขึ้นได้จากหลายสาเหตุ
  โดยสามารถแบ่งได้เป็นความล่าช้าของเจ้าของโครงการและความล่าช้าในการทำงานของบริษัท

  ทั้งนี้ความล่าช้าของเจ้าของโครงการอาจเกิดจากการขาดแคลนเงินทุนและสภาพคล่องหรือจากการเปลี่ยนแปลง
  แบบก่อสร้างและระบบงานวิศวกรรม
  ซึ่งความล่าช้าดังกล่าวอาจส่งผลให้บริษัทต้องรับค่าใช้จ่ายที่เพิ่มขึ้นของโครงการ เช่น ค่าแรงงาน
  ค่าสาธารณูปโภค และต้นทุนทางการเงิน เป็นต้น
  อย่างไรก็ตามบริษัทสามารถลดความเสี่ยงดังกล่าวด้วยการบริหารจัดการกำลังคนและค่าใช้จ่ายให้เหมาะสมเมื่อเกิดเหตุการณ์ล่าช้าดังกล่าว
  นอกจากนี้บริษัทจะให้เจ้าของโครงการชดเชยค่าใช้จ่ายที่เพิ่มขึ้นตามที่ระบุในสัญญา

  ในกรณีที่ความล่าช้าของโครงการเกิดขึ้นจากความล่าช้าในการทำงานของบริษัท
  บริษัทมีความเสี่ยงที่จะถูกเรียกร้องค่าเสียหายจากเจ้าของโครงการ
  อย่างไรก็ตามบริษัทสามารถป้องกันความเสี่ยงดังกล่าว
  จากการที่มีการวางระบบการทำงานอย่างชัดเจน
  จำนวนวิศวกรที่เพียงพอและมีประสบการณ์ในงานที่รับผิดชอบ
  และการมีเครื่องมือและวัสดุอุปกรณ์ในการก่อสร้างที่ครบถ้วนเพียงพอ
  นอกจากนี้บริษัทสามารถขอยืดเวลาการก่อสร้างหรืองานวิศวกรรมและเครื่องกลได้หากงานที่ล่าช้าเกิดจากเหตุการณ์ทางธรรมชาติ
  เช่น พายุฝนทำให้เกิดน้ำท่วมสถานที่ก่อสร้าง เป็นต้น
  ในช่วงที่ผ่านมาบริษัทไม่เคยมีประวัติถูกฟ้องร้องจากผู้ว่าจ้างเป็นคดีความเพื่อเรียกร้องค่าเสียหายเนื่องจากความล่าช้าของงาน

4.  ความเสี่ยงจากการพึ่งพาวิศวกร

  ธุรกิจรับเหมาก่อสร้างทั่วไปและงานวิศวกรรมไฟฟ้าและเครื่องกลของบริษัทเป็นธุรกิจที่ต้องอาศัย
  ผู้มีความรู้ความเชี่ยวชาญในการออกแบบ วางแผน และควบคุมการก่อสร้างตามแผนที่วางไว้
  ซึ่งได้แก่ วิศวกรในระดับผู้อำนวยการโครงการ (Project Director) ผู้จัดการโครงการ
  (Project Manager) และวิศวกรผู้ควบคุมงาน (Project Engineer)
  ดังนั้นหากบริษัทสูญเสียบุคคลากรเหล่านี้ไปก็อาจส่งผลกระทบต่อการดำเนินงานและความสามารถในการแข่งขันของบริษัทได้
  ทั้งนี้บริษัทมีนโยบายการบริหารทรัพยากรบุคคลที่ดีและมีการให้ผลตอบแทนพนักงานอย่างเหมาะสม
  โดยที่ประชุมวิสามัญผู้ถือหุ้นครั้งที่ 1/2548 เมื่อวันที่ 9 กุมภาพันธ์ 2548
  ได้มีมติออกใบสำคัญแสดงสิทธิจำนวน 50 ล้านหน่วยให้แก่ กรรมการและ/หรือ พนักงาน
  เพื่อเป็นการตอบแทนความตั้งใจในการปฏิบัติงานของกรรมการและ/หรือพนักงานของบริษัทจนเป็นผลให้กิจการของบริษัทดีขึ้นจนสามารถยกเลิกการฟื้นฟูกิจการได้นอกจากนี้เพื่อเป็นการสร้างแรงจูงใจให้กับบุคคลดังกล่าวมีความตั้งใจในการทำงานเพื่อสร้างประโยชน์สูงสุดให้แก่บริษัท
  และทำงานกับบริษัทต่อไปในระยะยาว

5.  ความเสี่ยงต่อการลดลงของส่วนแบ่งกำไรหรือสิทธิในการออกเสียงของผู้ถือหุ้น (Control
    Dilution)

  ภายหลังจากการจัดสรรใบสำคัญแสดงสิทธิให้แก่กรรมการและ/หรือพนักงานและผู้ถือหุ้นเดิมโดยไม่คิดมูลค่าและหากมีการใช้สิทธิตามใบสำคัญแสดงสิทธิที่จัดสรรให้แก่กรรมการ
  และ/หรือพนักงานทั้งหมดซื้อหุ้นจำนวน 50,000,000 หุ้น
  และการใช้สิทธิตามใบสำคัญแสดงสิทธิซึ่งจัดสรรให้แก่ผู้ถือหุ้นเดิมทั้งหมดจำนวนไม่เกิน
  131,389,488 หุ้น
  จะมีผลทำให้ส่วนแบ่งกำไรหรือสิทธิในการออกเสียงของผู้ถือหุ้นเดิมลดลงในอัตราร้อยละ 31.87
  ของส่วนแบ่งกำไรหรือสิทธิในการออกเสียงเดิม ทั้งนี้
  หากมีการใช้สิทธิแปลงสภาพของหุ้นกู้แปลงสภาพเป็นหุ้นสามัญทั้งหมดจำนวน 62,500,000 หุ้น
  จะมีผลทำให้ส่วนแบ่งกำไรหรือสิทธิในการออกเสียงของผู้ถือหุ้นเดิมลดลงในอัตราร้อยละ 38.61
  ของส่วนแบ่งกำไรหรือสิทธิในการออกเสียงเดิม
  โดยสัดส่วนความเป็นเจ้าของหรือสิทธิออกเสียงของผู้ถือหุ้นเดิมภายหลังการใช้สิทธิทั้งหมดจะเท่ากับร้อยละ
  61.49

6.  ความเสี่ยงจากการไม่ได้รับชำระเงินหรือได้รับชำระเงินล่าช้า

  ลูกค้าของบริษัทสามารถแบ่งออกได้เป็น 2 ประเภทใหญ่ๆ คือ
  ผู้ว่าจ้างที่เป็นหน่วยงานของภาครัฐบาลและผู้ว่าจ้างที่เป็นหน่วยงานของภาคเอกชน โดยในปี
  2547 บริษัทมีสัดส่วนรายได้จากผู้ว่าจ้างที่เป็นหน่วยงานภาคเอกชนต่อลูกค้าทั้งหมดเท่ากับร้อยละ
  41.04 ซึ่งผู้ว่าจ้างที่เป็นหน่วยงานของภาคเอกชนจะมีความเสี่ยงในเรื่องการชำระเงิน
  ในกรณีที่ลูกค้าเกิดประสบปัญหาทางการเงิน ดังเช่นวิกฤตเศรษฐกิจที่เคยเกิดขึ้นในอดีต
  อย่างไรก็ตามบริษัทได้พยายามลดความเสี่ยงดังกล่าวด้วยการตรวจสอบสถานะทางการเงินรวมถึงความน่าเชื่อถือของเจ้าของโครงการที่บริษัทจะเข้าร่วมประมูลงานอย่างละเอียด
  รวมทั้งบริษัทได้ทำการตรวจสอบสถานะลูกค้ารายนั้นผ่านธนาคารซึ่งบริษัทขอสินเชื่อเพื่อใช้ในการดำเนินงานโครงการใดๆ
  โดยจะทำการตรวจสอบสถานการณ์เงินอย่างละเอียดอีกครั้งหนึ่ง

7.  ความเสี่ยงจากเหตุการณ์ที่อยู่นอกเหนือการคาดการณ์และคดีฟ้องร้องที่อาจจะเกิดขึ้น

  แม้ว่าบริษัทได้มีการคำนวณราคาโดยเผื่อค่าใช้จ่ายเพิ่มเติมเพื่อรองรับความเสี่ยง
  (Contingency Cost) ไว้แล้วทุกครั้ง
  แต่เนื่องจากบางครั้งมีข้อจำกัดในด้านระยะเวลาในการเตรียมการแก้ไขสถานการณ์
  หรือมีเหตุการณ์ซึ่งไม่สามารถคาดหมายได้ล่วงหน้าเกิดขึ้น เช่น น้ำท่วม หรือภัยธรรมชาติต่างๆ
  เป็นต้น ทำให้เกิดความเสียหายกับงานโดยไม่สามารถเรียกร้องจากผู้ว่าจ้างได้
  โดยหากเกิดกรณีที่กล่าวมาข้างต้น
  บริษัทสามารถขอให้เจ้าของโครงการขยายระยะเวลาการก่อสร้างได้เนื่องจากเป็นเหตุการณ์สุดวิสัย
  นอกจากนี้บริษัทยังมีความเสี่ยงในกรณีที่บริษัทถูกฟ้องร้องเรียกค่าเสียหายจากการดำเนินงานก่อสร้างและงานวิศวกรรมไฟฟ้าและเครื่องกล
  ซึ่งบริษัทได้เตรียมมาตรการป้องกันโดยมีการศึกษาถึงสภาพแวดล้อมของสถานที่ก่อนการก่อสร้างเพื่อเป็นการเก็บข้อมูลไว้ในกรณีที่จำเป็น
  บริษัทมีการป้องกันผลกระทบทางสิ่งแวดล้อมบริเวณสถานที่ก่อสร้างอย่างรัดกุม เช่น
  การให้ข้อมูลและทำความเข้าใจกับผู้อยู่อาศัยบริเวณรอบสถานที่ก่อสร้างของบริษัท
  การติดตั้งผ้าใบกันฝุ่นรอบบริเวณก่อสร้าง เป็นต้น
  ทั้งนี้เพื่อป้องกันความเสี่ยงที่อาจจะเกิดขึ้นจากการถูกฟ้องร้องเรียกค่าเสียหายจากการดำเนินงานอันก่อให้เกิดผลกระทบทางสิ่งแวดล้อม

8.  ความเสี่ยงจากการค้ำประกันงานก่อสร้าง

  บริษัทได้ออกหนังสือค้ำประกันหนี้สำหรับงานก่อสร้างให้แก่อดีตบริษัทย่อยของบริษัท 2 บริษัทได้แก่
  บริษัท ไฮโดรเท็ค จำกัด และ บริษัทสหการวิศวกร จำกัด รวมจำนวน 2 โครงการ
  อันเกี่ยวเนื่องมาจากงานก่อสร้างที่บริษัทเป็นผู้บริหารโครงการ
  ตั้งแต่ก่อนที่บริษัทได้ขายบริษัทย่อยดังกล่าวออกไป และตามงบการเงินของบริษัท ณ วันที่ 31
  ธันวาคม 2547 บริษัทมียอดคงค้างการค้ำประกันดังกล่าวเป็นจำนวนเงินประมาณ 455.79
  ล้านบาท แต่อย่างไรก็ตาม ณ วันที่ 7 มีนาคม 2548
  บริษัทมียอดคงค้างการค้ำประกันดังกล่าวเป็นจำนวนเงินประมาณ 374.65 ล้านบาท
  ซึ่งการกำหนดเวลาแล้วเสร็จของทั้ง 2 โครงการตามสัญญาว่าจ้างบริหารโครงการคือวันที่ 31
  ธันวาคม 2547 โดย 1 โครงการได้ดำเนินการเสร็จสิ้นแล้ว
  และอยู่ในระหว่างเรียกเก็บเงินจากลูกค้า และอีก 1
  โครงการที่เหลือได้มีการเลื่อนกำหนดการแล้วเสร็จของโครงการออกไปจากวันที่ 31 ธันวาคม
  2547 เป็นวันที่ 31 มีนาคม 2548
  ทั้งนี้เมื่อโครงการก่อสร้างดังกล่าวแล้วเสร็จและสามารถเรียกเก็บเงินจากลูกค้าได้ครบทั้งจำนวน
  บริษัทจะหมดภาระในการค้ำประกันสำหรับงานก่อสร้างให้แก่อดีต 2 บริษัทย่อยดังกล่าวข้างต้น